
Text rozhodnutia
Súd: Najvyšší súd Spisová značka: 9Sžnč/9/2011 Identifikačné číslo súdneho spisu: 1011201319 Dátum vydania rozhodnutia: 15. 02. 2012 Meno a priezvisko sudcu, VSÚ: JUDr. Ľubica Filová ECLI: ECLI:SK:NSSR:2012:1011201319.2 Uznesenie Najvyšší súd Slovenskej republiky v právnej veci navrhovateľa: N.. D. F.- Y., bytom ul. C. G.. XX, Y. - Y. proti odporcovi: Ministerstvo práce, sociálnych vecí a rodiny Slovenskej republiky, Špitálska č. 4 - 6, Bratislava o návrhu proti nečinnosti orgánu verejnej správy, jednohlasne, takto r o z h o d o l : Najvyšší súd Slovenskej republiky návrh z a m i e t a . Navrhovateľovi náhradu trov konania n e p r i z n á v a . o d ô v o d n e n i e : Návrhom doručeným Krajskému súdu v Bratislave 4. augusta 2011 sa navrhovateľ domáhal, aby súd vyslovil povinnosť odporcu konať a rozhodnúť vo veci zvýšenia jeho príplatku za štátnu službu k dôchodku z dôvodu úpravy starobného dôchodku podľa § 293k zákona č. 461/2003 Z. z. o sociálnom zabezpečení v znení neskorších predpisov. V návrhu uviedol, že rozsudkom Najvyššieho súdu Slovenskej republiky z 8. marca 2011, sp. zn. 1Sžso/23/2010, bol potvrdený rozsudok Krajského súdu v Bratislave z 28. mája 2010 č. k. 4S 2/2008-23, ktorým krajský súd zrušil rozhodnutie odporcu č. 30219/2007-1/52 z 10. decembra 2007, a vec bola vrátená odporcovi na ďalšie konanie a rozhodnutie. Tvrdil, že odporca napriek výzve navrhovateľa zo 14. mája 2011 o rozhodnutie vo veci a sťažnosti z 27. júna 2011, adresovanej ministrovi vo veci nerozhodol Na základe uznesenia Krajského súdu v Bratislave č. k. 2S 111/2011-12 z 31. augusta 2011, ktorou vyslovil svoju vecnú nepríslušnosť, bola vec dňa 14. novembra 2011 predložená Najvyššiemu súdu Slovenskej republiky ako súdu vecne príslušnému. Odporca vo vyjadrení k návrhu nesúhlasil s tvrdením navrhovateľa, že je vo veci nečinný. Poukázal na úkony, ktoré vo veci vykonal a uviedol, že rozhodnutie správneho orgánu prvého stupňa o zvýšení príplatku za štátnu službu k starobnému dôchodku navrhovateľa č. 12099/2011-I/42 bolo vydané 13. septembra 2011. Navrhovateľ podal 23. septembra 2011 proti tomuto rozhodnutiu rozklad a správny orgán druhého stupňa rozhodnutím č. 26146/2011-I-52 z 30. novembra 2011 jeho rozkladu vyhovel, prvostupňové rozhodnutie zrušil a vec vrátil správnemu orgánu prvého stupňa na ďalšie konanie. Súčasne minister rozhodnutím č. 26147/2011-I/52 z 2. decembra 2011 nariadil obnovu konania o nárokoch navrhovateľa. Najvyšší súd Slovenskej republiky ako súd vecne a miestne príslušný na konanie proti nečinnosti orgánu verejnej správy (§ 246 ods. 2 písm. b/ O.s.p.) preskúmal vec bez nariadenia pojednávania (§ 250t ods. 4 O.s.p.) a dospel k záver, že návrh je potrebné ako nedôvodný zamietnuť Podľa § 250t ods. 1 O.s.p. fyzická osoba alebo právnická osoba, ktorá tvrdí, že orgán verejnej správy nekoná bez vážneho dôvodu spôsobom ustanoveným príslušným právnym predpisom tým, že je v konaní nečinný, môže sa domáhať, aby súd vyslovil povinnosť orgánu verejnej správy vo veci konať a rozhodnúť. Návrh nie je prípustný, ak navrhovateľ nevyčerpal prostriedky, ktorých použitie umožňuje osobitný predpis. Podľa § 250t ods. 4 veta prvá a štvrtá O.s.p. súd o návrhu rozhodne bez pojednávania uznesením. Nedôvodný alebo neprípustný návrh súd zamietne. Konanie sa začína na návrh, ktorý v zmysle § 79 ods. 1 v spojení s § 246c ods. 1 a § 250t ods. 1 a 3 O.s.p. musí obsahovať označenie vecne a miestne príslušného orgánu verejnej správy, proti ktorému návrh smeruje a musí byť z neho zrejmé, čoho sa navrhovateľ domáha. Z obsahu spisov vyplýva: - odporca rozhodnutím z 18. októbra 2007 č. 390510/7170/2007 jeho zamietol žiadosť navrhovateľa o zvýšenie príplatku za štátnu službu z dôvodu úpravy starobného dôchodku podľa § 293k zsp; - rozkladu navrhovateľa proti uvedenému rozhodnutiu druhostupňový správny orgán rozhodnutím z 10. decembra 2007 č. 30219/2007-I/52 nevyhovel a rozhodnutie správneho orgánu prvého stupňa potvrdil; - Krajský súd v Bratislave rozsudkom z 28. mája 2010, č. k. 4S 2/2008-23 napadnuté rozhodnutie odporcu z 10. decembra 2007 zrušil a vec mu vrátil na ďalšie konanie. V odvolacom konaní Najvyšší súd Slovenskej republiky rozsudkom z 8. marca 2011, sp. zn. 1Sžso/23/2010, rozsudok súdu prvého stupňa potvrdil. Rozsudok nadobudol právoplatnosť dňa 28. marca 2011; - rozhodnutím z 15. augusta 2011 č. 17846/2011-I/52 minister práce, sociálnych vecí a rodiny SR ako druhostupňový správny orgán zrušil prvostupňové rozhodnutie Ministerstva práce, sociálnych vecí a rodiny SR č. 390510/7170/2007 z 18. októbra 2007 a vec vrátil správnemu orgánu prvého stupňa na nové prerokovanie a rozhodnutie; - správny orgán prvého stupňa rozhodol o zvýšení príplatku za štátnu službu k starobnému dôchodku navrhovateľa rozhodnutím č. 12099/2011-I/42 z 13. septembra 2011, ktoré bolo v následnom konaní o rozklade navrhovateľa rozhodnutím správneho orgánu druhého stupňa z 30. novembra 2011 zrušené a vec bola vrátená správnemu orgánu prvého stupňa na ďalšie konanie. Z uvedeného vyplýva, že v čase podania návrhu proti nečinnosti ministerstva ako správneho orgánu prvého stupňa prebiehalo druhostupňové správne konanie o rozklade navrhovateľa proti rozhodnutiu z 18.10.2007. Odporca ako orgán prvého stupňa preto do rozhodnutia ministra o rozklade nemohol vo veci konať a teda nebol nečinný. Zrušenie prvostupňového rozhodnutia rozhodnutím ministra z 15. augusta 2011 bolo dôsledkom realizácie rozsudku najvyššieho súdu. Odporcovi ako správnemu orgánu prvého stupňa z toho dôvodu začala plynúť nová lehota na vydanie rozhodnutia o nároku na zvýšenie príplatku. Až uplynutím tejto novej lehoty by mohla byť vo veci vyslovená nečinnosť, za predpokladu splnenia ostatných, zákonom stanovených podmienok. Pokiaľ preto navrhovateľ podal 4. augusta 2011 návrh na vyslovenie nečinnosti odporcu (prvostupňového správneho orgánu) z dôvodu nedodržania lehoty na vydanie rozhodnutia, podal tento návrh predčasne. Vzhľadom na uvedené najvyšší súd dospel k záveru, že odporca v konaní o zvýšenie príplatku za štátnu službu k dôchodku v čase podania návrhu na začatie konania nečinný nebol. Z administratívneho spisu odporcu naviac vyplýva, že prvostupňový správny orgán po zrušení jeho pôvodného rozhodnutia rozhodol o zvýšení príplatku novým rozhodnutím z 13. augusta 2011 a jeho rozhodnutie bolo v konaní o rozklade navrhovateľa rozhodnutím správneho orgánu druhého stupňa z 30. novembra 2011 zrušené a vo veci opakovane prebieha prvostupňové konanie. Z uvedených dôvodov Najvyšší súd Slovenskej republiky návrh zamietol. O náhrade trov konania súd rozhodol tak ako je uvedené vo výroku tohto uznesenia, lebo navrhovateľ v konaní nebol úspešný. Poučenie: P o u č e n i e : Proti tomuto uzneseniu nie je prípustný opravný prostriedok.

